**REGLER FOR**

**DAGTILBUDDETS SAMARBEJDSRÅD**

**DAGTILBUDDETS FORÆLDREREPRÆSENTATION iht. § 17 "KiTaG"**

**DAGTILBUDDETS "BEIRAT" iht. § 18 "KiTaG"**

**I. SAMARBEJDSRÅDET**

Ved hver af Skoleforeningens dagtilbud oprettes et samarbejdsråd.

**Samarbejdsrådets opgaver**

**§ 1**

Inden for de gældende retslige rammer og inden for de mål og rammer, der er fastlagt ved generelle bestemmelser fra Skoleforeningen, varetager samarbejdsrådet følgende opgaver:

Samarbejdsrådet drøfter og fastsætter principper for dagtilbuddets virksomhed. Herunder kan der fastsættes principper for

samarbejdet mellem dagtilbud og hjem,

samarbejdet mellem dagtilbud og skole,

dagtilbuddets aktiviteter, herunder fælles arrangementer i dagtilbuddet, feriekoloni mv.,

synliggørelse af dagtilbuddets profil,

udvikling af dagtilbuddets pædagogiske virksomhed.

Samarbejdsrådet godkender

dagtilbuddets bloktilskudsbudget efter forslag fra dagtilbudslederen,

anvendelsen af indkomne midler i form af gaver, frivillige bidrag o.l.,

(samarbejdsrådet påser, at der føres regnskab over midlernes anvendelse).

Samarbejdsrådet afgiver udtalelser til Skoleforeningen i følgende sager:

ansættelse af dagtilbudsleder/souschef,

pædagogisk forsøgsvirksomhed,

videnskabelige forsøg og statistiske undersøgelser,

planer om nedlæggelse af dagtilbuddet,

planer om dagtilbuddets sammenlægning med andet dagtilbud,

planer om bygningsmæssige forandringer ved dagtilbuddet,

bygningens og anlæggenes benyttelse til andre formål end til dagtilbudsbrug.

Samarbejdsrådet kan på eget initiativ afgive udtalelser til Skoleforeningen om alle spørgsmål, der vedrører dagtilbuddet.

Det påhviler samarbejdsrådet mindst én gang årligt at indbyde dagtilbuddets forældre til et møde, hvor samarbejdsrådet og dagtilbudslederen aflægger beretning om rådets og dagtilbuddets arbejde i det forløbne år.

**Samarbejdsrådets sammensætning**

 **§ 2**

Samarbejdsrådet har 6 medlemmer:

 3 forældrerepræsentanter valgt af og blandt de personer, der på det tidspunkt, hvor valget finder sted, har forældremyndigheden over børn, der går i dagtilbuddet,

 1 repræsentant for pædagogerne og

 1 repræsentant for pædagogmedhjælperne

 valgt af og blandt gruppen af pædagoger og pædagogmedhjælpere,

- har dagtilbuddet kun 1 pædagog, indtræder denne i samarbejdsrådet,

- har dagtilbuddet kun 1 pædagogmedhjælper, indtræder denne i samarbejdsrådet,

- har dagtilbuddet ingen assistent, indtræder 2 pædagogmedhjælpere i samarbejdsrådet,

 samt dagtilbudslederen.

**Valg**

**§ 3**

Forældrerepræsentanterne vælges hvert år ved et møde for dagtilbuddets forældrekreds, hvortil dagtilbudslederen indkalder med mindst 14 dages varsel. Mødet afholdes senest 6 uger efter dagtilbudsårets begyndelse.

Ved samme møde vælges en 1. og en 2. suppleant, som indtræder i samarbejdsrådet, når en forældrerepræsentant udtræder.

Pædagoger og pædagogmedhjælpere ansat ved dagtilbuddet kan ikke være forældrevalgte medlemmer af samarbejdsrådet.

Repræsentanterne for pædagogerne og pædagogmedhjælperne vælges for et år ad gangen ved et møde, hvortil dagtilbudslederen indkalder umiddelbart før sommerferien eller umiddelbart efter sommerferien.

Et forældrevalgt medlem udtræder af samarbejdsrådet, når medlemmets barn ophører i dagtilbuddet.

**§ 4**

Samtlige medlemmer af samarbejdsrådet har stemmeret.

På samarbejdsrådets første møde vælger de stemmeberettigede medlemmer en af forældre-repræsentanterne som formand.

Dagtilbudslederen fungerer normalt som samarbejdsrådets sekretær og gennemfører de trufne beslutninger.

## Mødevirksomhed

**§ 5**

Til samarbejdsrådets møder indbydes fællesrådsmedlemmet fra den skolekreds, hvori dagtilbuddet er placeret. Har skolekredsen flere fællesrådsmedlemmer indbydes en repræsentant for disse. Samarbejdsrådet kan indbyde andre til at deltage i møderne.

Samarbejdsrådets møder er normalt åbne for dagtilbuddets forældre og medarbejdere. Samarbejdsrådet kan beslutte, at et samarbejdsrådsmøde holdes som et lukket møde, eller at enkelte dagsordenspunkter kan behandles i et lukket møde.

I særlige tilfælde (jf. § 6, 2. sætning) kan repræsentanter fra Styrelsen og/eller skoledirektionen deltage i samarbejdsrådets møder. Skoledirektionen inviterer samarbejdsrådet til behandling af sager om ansættelse af dagtilbudsleder/souschef.

Ved dagtilbudslederens fravær møder souschefen eller den, som dagtilbudslederen har udpeget som sin stedfortræder.

**§ 6**

Samarbejdsrådet afholder møde, når det ønskes af formanden, af dagtilbudslederen, eller når mindst to af rådets medlemmer ønsker det med angivelse af punkter til dagsordenen. Derudover afholdes møde, når det ønskes af Skoleforeningens styrelse eller af skoledirektionen.

**§ 7**

Formanden fastsætter dagsordenen for møderne i samråd med dagtilbudslederen. Der indkaldes til møder normalt med mindst 8 dages varsel.

Samarbejdsrådet er beslutningsdygtigt, når mere end halvdelen af medlemmerne er til stede. Alle beslutninger træffes ved almindeligt stemmeflertal. Ved stemmelighed er formandens stemme afgørende.

Der føres protokol over samarbejdsrådets beslutninger. Protokollen opbevares i dagtilbuddet. I beslutningsprotokollen anføres for hvert møde, hvilke personer der har været til stede.

Samarbejdsrådet kan i øvrigt selv fastsætte sin forretningsorden.

# **Skriftlige henvendelser til samarbejdsrådet. Udtalelser fra samarbejdsrådet**

**§ 7a**

Skriftlige henvendelser til samarbejdsrådet fra Skoleforeningen fremsendes gennem dagtilbuddets leder. Udtalelser fra samarbejdsrådet fremsendes til skoledirektionen gennem dagtilbuddets leder.

Udtalelser fra samarbejdsrådet underskrives af formanden. Fremsendelsen gennem lederen bekræftes ved en underskrift af denne.

**II. FORÆLDREREPRÆSENTATIONEN**

**§ 8**

Samarbejdsrådets forældrerepræsentanter er samtidig forældrerepræsentation iht. § 17, stk. 3, "KiTaG" og kan holde møder som forældrerepræsentation.

Dagtilbudslederen deltager i forældrerepræsentationens møder med taleret. Over møderne føres en særskilt protokol.

**III. DAGTILBUDDETS ”BEIRAT"**

**§ 9**

(1) Ved hver af Skoleforeningens dagtilbud med to eller flere grupper oprettes et råd ("Beirat") iht. bestemmelserne i § 18, stk. 1 - 4, "KiTaG" (i det følgende betegnet som B-rådet).

(2) I kommuner med flere dagtilbud kan der oprettes et B-råd sammensat af repræsentanter fra de enkelte dagtilbud.

## B-rådets opgaver

**§ 10**

(1) B-rådet skal høres angående alle væsentlige indholdsmæssige og organisatoriske forhold i dagtilbuddet, herunder forhold vedrørende

1. anvendelse af bevillinger,

2. udarbejdelse af normeringsregler,

3. fastsættelse af åbningstider,

4. fastsættelse af forældrebidrag,

5. udarbejdelse af regler for optagelse af børn i dagtilbuddet/dagtilbuddene.

(2) B-rådet kan afgive udtalelser og stille forslag til dagtilbuddets leder eller Skoleforeningen. B-rådet behandler sager, som forelægges af dagtilbuddets leder eller Skoleforeningen.

(3) B-rådets stillingtagen til de i stk. 1, pkt. 1 - 5 nævnte anliggender skal meddeles dagtilbuddet eller Skoleforeningen, inden de pågældende beslutninger træffes.

## B-rådets sammensætning

**§ 11**

(1) B-rådet sammensættes af

samarbejdsrådets 3 forældrerepræsentanter,

samarbejdsrådets 3 repræsentanter for det pædagogiske personale,

3 repræsentanter udpeget af skoledirektionen.

Kommunen kan udpege maks. 3 repræsentanter, som deltager i møderne uden stemmeret.

(2) I kommuner med flere dagtilbud kan der dannes et fælles B-råd bestående af repræsentanter fra de enkelte dagtilbuds B-råd sammensat iht. bestemmelserne i § 18 *"KiTaG*".

I sådanne kommuner udpeger kommunen højst det antal repræsentanter, der svarer til antallet af repræsentanter i hver enkelt af de i stk. 1 nævnte 3 grupper. Kommunens repræsentanter har ingen stemmeret.

**B-rådets møder**

**§ 12**

Dagtilbudslederen indkalder til det første møde.

I kommuner med et fælles B-råd indkaldes til det første møde af en af Skoleforeningen udpeget dagtilbudsleder.

Samarbejdsrådets formand og sekretær fungerer også som formand og sekretær for B-rådet.

Der holdes normalt 2 møder om året.

Formanden indkalder til møde med mindst 8 dages varsel med angivelse af en dagsorden.

Dagtilbudslederen og Skoleforeningen kan forlange forslag optaget på dagsordenen.

Der indkaldes til møder, når det forlanges af 1/3 af de stemmeberettigede medlemmer, af dagtilbudslederen eller af Skoleforeningen.

Over B-rådets møder føres en protokol.

Kommunen får tilsendt kopier af protokollater eller uddrag af protokollater, som indeholder udsagn af interesse for kommunen.

Ovenstående regler er vedtaget af Fællesrådet den 25. februar 1999 og ændret på fællesrådsmødet den 17. oktober 2000.

Omstående regler gælder tilsvarende for de skolefritidsordninger, som er blevet anerkendt som "*Kinderhort iht. Kindertagesstättengesetz Schleswig-Holstein".*

Flensborg, den 27. februar 2003

Sign. Lone Schuldt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

formand